CELEX: 32014D0096
Language: mt
Date: 2014-02-18 00:00:00
Title: 2014/96/UE: Deċiżjoni tal-Kunsill tat- 18 ta’ Frar 2014 li testendi l-validità tad-Deċiżjoni 2012/96/UE

19.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 48/10
            
         DEĊIŻJONI TAL-KUNSILL
   tat-18 ta’ Frar 2014
   li testendi l-validità tad-Deċiżjoni 2012/96/UE
   (2014/96/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, b’mod partikolari l-Artikolu 217 tiegħu,
   Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (1) (il-“Ftehim ta’ Sħubija AKP-KE”), kif rivedut l-aħħar f’Ouagadougou, il-Burkina Faso, fit-22 ta’ Ġunju 2010 (2), u partikolarment l-Artikolu 96 tiegħu,
   Waqt li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fil-Kunsill, dwar il-miżuri li għandhom jittieħdu u l-proċeduri li għandhom jiġu segwiti għall-applikazzjoni tal-Ftehim ta’ Sħubija AKP-KE (3), u b’mod speċjali l-Artikolu 3 tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Bid-Deċiżjoni tal-Kunsill 2002/148/KE (4) ngħalqu l-konsultazzjonijiet mar-Repubblika taż-Żimbabwe skont l-Artikolu 96(2)(c) tal-Ftehim ta’ Sħubija AKP-KE u ttieħdu miżuri xierqa. Minn dak iż-żmien dawk il-miżuri xierqa ġew emendati u l-perjodu tal-applikazzjoni tagħhom huwa rivedut perjodikament.
            
         
               (2)
            
            
               Bħala sinjal tal-impenn kontinwu tal-Unjoni favur il-proċess politiku bħala parti mill-Ftehim Politiku Globali, fis-7 ta’ Awwissu 2012 il-Kunsill, bid-Deċiżjoni 2012/470/UE (5), iddeċieda li jestendi l-validità tad-Deċiżjoni 2012/96/UE (6), kif ukoll li jissospendi l-applikazzjoni tal-miżuri xierqa li jillimitaw il-kooperazzjoni maż-Żimbabwe skont l-Artikolu 96 tal-Ftehim ta’ Sħubija AKP-KE għal perjodu ta’ 12-il xahar. Fid-9 ta’ Awwissu 2013, bid-Deċiżjoni 2013/428/UE (7), il-Kunsill iddeċieda, li jestendi aktar il-validità tad-Deċiżjoni 2012/96/UE sal-20 ta’ Frar 2014, filwaqt li jżomm fis-seħħ is-sospensjoni tal-miżuri xierqa.
            
         
               (3)
            
            
               Skont il-ftehim tal-Kunsill li jkompli jinċentiva l-implimentazzjoni sħiħa tad-dispożizzjonijiet ewlenin tal-kostituzzjoni taż-Żimbabwe tal-2013 u r-rakkomandazzjonijiet li fadal li saru mill-osservaturi internazzjonali u lokali dwar ir-riformi elettorali wara l-elezzjonijiet ta’ Lulju 2013, il-validiatà tad-Deċiżjoni 2012/96/UE għandha tiġi estiża aktar, filwaqt li tinżamm fis-seħħ is-sospensjoni tal-miżuri xierqa.
            
         
               (4)
            
            
               L-Unjoni tista’ tirrevedi din id-deċiżjoni f’kull ħin,
            
         ADOTTA DIN ID-DEĊIŻJONI:
   Artikolu 1
   Il-validità tad-Deċiżjoni 2012/96/UE u tal-miżuri xierqa tagħha previsti fiha huma b’dan estiżi. Id- Deċiżjoni 2012/96/UE għandha tiskadi fl-1 ta’ Novembru 2014.
   L-applikazzjoni tal-miżuri xierqa taħt id-Deċiżjoni 2012/96/UE tibqaż sospiża. Dawn għandhom jinżammu taħt reviżjoni kostanti u għandhom jiġu applikati mill-ġdid jekk is-sitwazzjoni fiż-Żimbabwe tiddeterjora b’mod serju.
   Artikolu 2
   Din id-Deċiżjoni tidħol fis-seħħ fil-jum tal-adozzjoni tagħha.
   
      Magħmul fi Brussell, it-18 ta’ Frar 2014.
      
         
            Għall-Kunsill
         
         
            Il-President
         
         G. STOURNARAS
      
   
   
      (1)  ĠU L 317, 15.12.2000, p. 3.
   
      (2)  ĠU L 287, 4.11.2010, p. 3.
   
      (3)  ĠU L 317, 15.12.2000, p. 376.
   
      (4)  Id-Deċiżjoni tal-Kunsill 2002/148/KE tat-18 ta’ Frar 2002 li tikkonkludi l-konsultazzjonijiet maż-Żimbabwe taħt l-Artikolu 96 tal-Ftehim tas-Sħubija tal-ACP-KE (ĠU L 50, 21.2.2002, p. 64).
   
      (5)  Id-Deċiżjoni tal-Kunsill tas-7 ta’ Awwissu 2013 li testendi l-validità tad-Deċiżjoni 2012/96/UE u tissospendi l-applikazzjoni tal-miżuri xierqa stabbiliti fid-Deċiżjoni 2002/148/KE (ĠU L 213, 10.8.2012, p. 13).
   
      (6)  Id-Deċiżjoni tal-Kunsill 2012/96/UE tas-17 ta’ Frar 2012 adattament u estensjoni tal-perjodu ta’ applikazzjoni tal-miżuri xierqa stabbiliti għall-ewwel darba mid-Deċiżjoni 2002/148/KE li tikkonkludi l-konsultazzjonijiet maż-Żimbabwe taħt l-Artikolu 96 tal-Ftehim ta’ Sħubija l-ACP-KE (ĠU L 47, 18.2.2012, p. 47).
   
      (7)  Id-Deċiżjoni tal-Kunsill 2013/428/UE tad-9 ta’ Awwissu 2013 li testendi l-validità tad-Deċiżjoni 2012/96/UE (ĠU L 217, 13.8.2013, p. 36).